“วทันยา” ลั่นไม่ยอมความ ผู้บริหารเนชั่น ร้อง ก.ล.ต. ให้ความเป็นธรรม
“วทันยา วงษ์โอภาสี” ลั่น "ไม่เจรจา ไม่ยอมความ ไม่ถอนคดี กับหยุ่นและผู้บริหารเนชั่น" ร้อง ก.ล.ต. ให้ความเป็นธรรมที่เท่าเทียมและเอาผิดกรรมการ NMG กีดกันผู้ถือหุ้นเข้าร่วมประชุม
24 ก.ย. 2558


ผู้สื่อข่าวรายงานว่า นางวทันยา วงษ์โอภาสี และบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS หรือชื่อเดิม SLC ยืนยันไม่เจรจากับสุทธิชัย หยุ่น และกลุ่ม NATION จากกรณีบริษัท NEWS หรือชื่อเดิม SLC ได้แจ้งความต่อพนักสอบสวนให้ดำเนินคดีกับนายสุทธิชัย หยุ่น กับพวกรวม 5 ราย ได้แก่ นางสาวดวงกมล โชตะนา นายจักรกฤษ เพิ่มพูน บริษัทกรุงเทพธุรกิจมีเดีย จำกัด และนายนิติราษฎร์ บุญโย ในข้อหาหมิ่นประมาทโดยการโฆษณาและร่วมกันนำเข้าสู่ระบบคอมพิวเตอร์อันเป็นเท็จโดยประการที่จะทำให้เกิดความเสียหายต่อผู้อื่น
ขณะที่ต่อมาอธิบดีอัยการสำนักงานคดีอาญาธนบุรีได้มีคำสั่งฟ้องผู้ถูกกล่าวหาทุกคน ยกเว้น นายนิติราษฎร์ ในข้อหาร่วมกันนำเข้าสู่ระบบคอมพิวเตอร์อันเป็นเท็จโดยประการที่จะทำให้เกิดความเสียหายต่อผู้อื่นหรือประชาชน
อีกทั้งมีคดีที่บริษัท NEWS ได้แจ้งความร้องทุกข์ต่อพนักงานสอบสวนให้ดำเนินคดีกับ นายอดิศักดิ์ ลิมปรุ่งพัฒนกิจ กับพวก อันได้แก่ บริษัทกรุงเทพธุรกิจมีเดีย จำกัด นายจักรกฤษ เพิ่มพูน นางสาวดวงกมล โชตะนา และนายนิติราษฎร์ บุญโย เช่นเดียวกับคดีแรก ในข้อหาร่วมกันหมิ่นประมาทด้วยการโฆษณาและและร่วมกันนำเข้าสู่ระบบคอมพิวเตอร์อันเป็นเท็จโดยประการที่น่าจะเกิดความเสียหายแก่ผู้อื่นหรือประชาชน ซึ่งในคดีดังกล่าวนี้ พนักงานอัยการมีความเห็นว่าควรสั่งฟ้องผู้ถูกกล่าวหาทุกคน ตั้งแต่วันที่ 8 กรกฎาคม 2558 แต่ในท่ีสุดพนักงานอัยการได้ดำเนินการส่งฟ้องศาล นายอดิศักดิ์ กับพวกในวันนี้ (24 ก.ย. 2558)
ทั้งนี้ นางวทันยา วงษ์โอภาสี กรรมการบริษัท NEWS หรือชื่อเดิม SLC และภรรยานายฉาย บุนนาค ได้กล่าวกับผู้สื่อข่าวว่า ” ต้องขอขอบคุณกระบวนการยุติธรรมชั้นต้นที่ได้กรุณานำเรื่องนี้เข้าสู่การพิจารณาของศาล เพื่อพิสูจน์ข้อเท็จจริงว่าการทำหน้าที่ของสื่อมวลชนนั้นจะต้องกระทำด้วยความบริสุทธิ์ยุติธรรม ไม่ใช่มีเรื่องขัดแย้งกันในเรื่องประโยชน์ส่วนตนแล้วใช้ฐานะความเป็นสื่อมวลชนที่มีสื่ออยู่ภายใต้การบริหาร มากล่าวหา และทำลายชื่อเสียงของบุคคลอื่นให้เสียหาย ดังนั้นการที่บริษัท NEWS นำเรื่องนี้เข้าสู่กระบวนการยุติธรรมก็เพื่อที่จะขอความกรุณาต่อศาลให้มีคำพิพากษาเพื่อที่จะเป็นบรรทัดฐานของการทำหน้าที่ของสื่อมวลชนที่ดีต่อไป “
ส่วนเรื่องกีดกันและริดรอนสิทธิ์ไม่ให้ผู้ถือหุ้นเข้าประชุมผู้ถือหุ้นในวันที่ 29 เมษายน 2558 นั้น นางวทันยากล่าวว่า ” นโยบายของ กลต. คือการยกระดับตลาดทุนไทยไปสู่สากล แต่ปัจจุบันเป็นเวลากว่า 150 วัน ที่การกระทำที่น่าอับอายและทำลายภาพลักษณ์ตลาดทุนไทยให้ถดถอย ยังเป็นที่ลอยนวล เราคงต้องรอความยุติธรรมจากหน่วยงานอื่น คงทนรอ กลต. ไม่ไหว เพราะความผิดครั้งนี้ของกลุ่มกรรมการและผู้บริหาร NMG เป็นความผิดที่ชัดเจนและโจ่งแจ้ง มิได้มีความซับซ้อนแต่อย่างใด กลต. มีหน้าที่ควรให้ความเป็นธรรมที่เท่าเทียมกัน อย่ากลัวในการกระทำสิ่งที่ถูกต้อง อย่าได้ยำเกรงผู้บริหารบริษัทมหาชนในคราบสื่อสารมวลชน เพราะหากไม่ลงโทษเนชั่นก็อาจเป็นการชี้นำให้บริษัทจดทะเบียนอื่นเอาเป็นเยี่ยงอย่างได้ “
สำหรับเรื่องเจรจากับทางเนชั่นนั้น นางวทันยาได้กล่าวย้ำชัดเจนว่า “หลักการของเราคือจะไม่มีการเจรจา หรือยอมความ หรือถอนคดีแต่อย่างใด”